钦定古今图书集成/明伦汇编/氏族典/第563卷 > 移剌履
## 钦定古今图书集成/明伦汇编/氏族典/第563卷 > 移剌履

按《金史移剌履传》：“履字履道，辽东丹王突欲七世孙
也。父聿鲁，早亡。聿鲁之族兄兴平军节度使德元无
子，以履为后，方五岁，晚卧庑下，见微云往来天际，忽
谓乳母曰：‘此所谓卧看青天行白云者耶’？德元闻之，
惊曰：‘是子当以文学名世’。及长，博学多艺，善属文。世
宗方兴儒术，诏译经史，擢国史院编修官，转尚书礼”
部员外郎。章宗为金源郡王喜读《春秋左氏传》，闻履
博洽，召质所疑。履曰：“《左氏》多权诈，駮而不纯，《尚书》《孟
子》皆圣贤纯全之道，愿留意焉。”王嘉纳之。二十六年，
进本部郎中，兼同修国史、翰林修撰。表进宋司马光
《古文孝经指解》。以疾乞补外，遂授蓟州刺史，擢尚书
礼部侍郎。明昌元年，进尚书右丞。二年六月薨，谥曰
“文献。”履秀峙通悟，精历算书绘事。初，德元未有子，以
履为后，既而生子震。德元殁，尽推家赀与之。